د ناموس په نامه وژنې؛ یو پاکستاني د خپلې کورنۍ ٩ غړي ووژل
یو پاکستاني خپله ښځه، دوه زامن او د کورنۍ نور شپږ غړي په ډزو وژلي او د هغوی مړي یې سوځولي دي.
محمد اجمل ویلي دي چې دغه کار یې پدې خاطر کړی دی چې میرمن یې د یو بل کس سره "نا مشروع اړیکې" درلودې. د ملتان ښار پولیسو ویلي دي چې اجمل خیاط و، په سعودي عربستان کې یې کار کاوه او ٢٥ ورځې مخکې د خپلې کورنۍ د غړو د وژنې په نیت پاکستان ته تللی و. د ملتان ښار د پولیسو یو مسؤل عمران محمود، وویل: "دا یو څرگند ناموسي قتل دی. هغه د خپلې ښځې عکس د یو بل نارینه سره لیدلی و او فکر یې کاوه چې ورسره نامشروع اړیکې لري". مقامات وایي چې اجمل پخپله کړنه پښیمانه دی. د ورور درې ښځې، د هغوی دوه زامن او د اجمل خواښې هم په وژل شویو کسانو کې شامل دي. اجمل او پلار یې چې د پیښې پر وخت له هغه سره و پولیسو نیولي دي او دواړو په خپل جرم اعتراف کړی دی. پولیس د اجمل د ورور د نیولو هڅه کوي چې گمان کیږي پدې جرم کې شریک دی. د بشري حقونو د ډلو د معلوماتو په بنسټ هر کال په سلگونو پاکستانۍ ښځې او نجونې د ناموس د ساتنې په نامه د خپلو کورنیو د غړو له خوا وژل کیږي. ټاکل شوې چې پاکستان د ښځو په وړاندې د تاوتریخوالي اړوند قضیو د پلټنو لپاره ١١٦ نوې محکمې جوړې کړي. د تمسن رویترز بنسټ د تیر کال سروې له مخې پاکستان د ښځو لپاره د نړۍ د١٠ خطرناکو هیوادونو له ډلې څخه دی.